[pic] | KUMMISSJONI TAL-KOMUNITAJIET EWROPEJ | Brussel 18.6.2009 KUMM(2009) 281 finali KOMUNIKAZZJONI MILL-KUMMISSJONI LILL-KUNSILL Rapport dwar it-tħaddim tar-Regolament 139/2004 {SEC(2009)808} KOMUNIKAZZJONI MILL-KUMMISSJONI LILL-KUNSILL Rapport dwar it-tħaddim tar-Regolament 139/2004 1. L-ISFOND 1. Ir-Regolament tal-Kunsill (KEE) Nru 4064/89, "Ir-Regolament tal-KE dwar l-Għaqdiet", daħal fis-seħħ fil-21 ta' Settembru 1990. Ir-Regolament tal-KE dwar l-Għaqdiet japplika għal konċentrazzjonijiet li jitqiesu li għandhom dimensjoni Komunitarja, jiġifieri fejn il-bejgħ tal-partijiet ikkonċernati jissodisfa l-limiti stipulati fl-Artikolu 1 tar-Regolament tal-KE dwar l-Għaqdiet 2. Wieħed mill-prinċipji ewlenin tar-Regolament tal-KE dwar l-Għaqdiet huwa l-ġurisdizzjoni esklussiva tal-Kummissjoni fir-rigward ta' konċentrazzjonijiet li għandhom dimensjoni Komunitarja. Il-kunċett li l-Kummissjoni biss għandu jkollha l-kompetenza esklussiva li tittratta l-għaqdiet f'dimensjoni Komunitarja jsegwi mill-prinċipju ta' sussidjarjetà. Mill-perspettiva tal-komunità Ewropea tan-negozju, il-ġurisdizzjoni esklussiva tal-Kummissjoni tipprovdi wkoll vantaġġ "one-stop-shop", meqjus minn ħafna bħala parti essenzjali biex l-ispejjeż regolatorji marbutin ma' tranżazzjonijiet transkonfinali jinżammu f’livell raġjonevoli. Barra minn hekk, il-ġurisdizzjoni esklussiva tal-Kummissjoni biex tifli għaqdiet bħal dawn tirrappreżenta element importanti fil-ħolqien ta' ambjent b'kundizzjonijiet ugwali għall-konċentrazzjonijiet li żgur li kienu jirriżultaw mit-tkomplija tas-suq intern. Dan il-prinċipju huwa aċċettat estensivament bħala l-aktar mod effiċjenti biex jiġi żgurat li l-għaqdiet kollha b’impatt sinifikanti transkonfinali jkunu soġġetti għal sett ta' regoli uniformi. 3. Fl-1998, wara reviżjoni bir-reqqa tal-esperjenza miksuba, ir-Regolament tal-KE dwar l-Għaqdiet ġie emendat, permezz tar-Regolament tal-Kunsill Nru 1310/97. Fir-rigward tal-Artikolu 1, ġie introdott subparagrafu ġdid – l-Artikolu 1(3) - li jipprevedi limitu fuq il-bejgħ alternattiv. L-għan ta' din id-dispożizzjoni kien li tiġi indirizzata l-problema li f'numru sinifikanti ta' każijiet ir-rekwiżiti dwar bejgħ tal-Artikolu 1(2) ma kinux jiġu sodisfatti u notifika dwarhom kellha ssir f'diversi Stati Membri. Ħafna konċentrazzjonijiet bħal dawn kellhom impatt transkonfinali sinifikanti iżda ma bbenefikawx mill-prinċipju tal-"one-stop-shop". Għalhekk, ir-Regolament tal-KE dwar l-Għaqdiet ma kienx irnexxielu għal kollox, joħloq ambjent b'kundizzjonijiet ugwali u jistabbilixxi sett ta' regoli koerenti għal din il-kategorija ta' każijiet. 4. L-adozzjoni tar-Regolament tal-KE dwar l-Għaqdiet (riformulat) fl-20 ta' Jannar 2004[1]kienet il-pass li jmiss biex titjieb aktar l-allokazzjoni tal-każijiet dwar l-għadqiet bejn il-Kummissjoni u l-Istati Membri.L-adozzjoni kienet ir-riżultat ta' reviżjoni fil-fond u dibattitu estensiv mal-partijiet ikkonċernati kollha li tnieda fl-2001, permezz tal-Green Paper tal-Kummissjoni[2] 5. Ir-Regolament tal-KE dwar l-Għaqdiet (riformulat) introduċa għadd ta' tibdiliet sostantivi u ta' proċedura. Matul ir-reviżjoni nstab li, minkejja l-introduzzjoni tal-limitu taħt l-Artikolu 1(3), għad kien hemm lok għal titjib fl-allokazzjoni tal-każijiet bejn il-Kummissjoni u l-awtoritajiet nazzjonali dwar il-kompetizzjoni ( - "NCAs"). Għalhekk, filwaqt li l-limiti ta' bejgħ li ġew stipulati fl-Artikoli 1(2) u 1(3) baqgħu l-istess, ġie introdott sett ta' mekkaniżmi ta' riferimenti volontarji ta' qabel in-notifika sabiex "tkompli titjieb l-effiċjenza tas-sistema għall-kontroll tal-konċentrazzjonijiet fi ħdan il-Komunità." [3] Il-prinċipji li jiggwidaw is-sistema kienu dawk li stabilixxew li kwalunkwe deċiżjoni li tittieħed fir-rigward tar-riferiment ta' xi każ għandha tikkunsidra kif dovut "b'mod partikalori liema hija l-awtorità l-aktar addattata biex twettaq l-investigazzjoni, il-benefiċċji marbutin ma' sistema "one-shop-stop", u l-importanza taċ-ċertezza legali fir-rigward tal-ġurisdizzjoni" [4] 2. L-ISKOP U L-GħAN TAR-RAPPORT 6. Dan ir-Rapport huwa eżerċizzju ta' inventarju, immirat biex ikun jista' jiġi mifhum u evalwat kif il-limiti ta' ġurisdizzjoni u l-mekkaniżmi korrettivi tagħhom ħadmu minn mindu r-Regolament tal-KE dwar l-Għaqdiet (riformulat) daħal fis-seħħ fl-1 ta' Mejju 2004, kif previst mill-Artikoli 1(4) u 4(6) tiegħu. Ir-rapport għandu jinqara flimkien mad-Dokument ta' Ħidma tal-Persunal tal-Kummisjoni li jakkumpanjah u li fih analiżi aktar iddettaljata. 7. F'għadd ta' oqsma, dan ir-Rapport jenfasizza aspetti li jistħoqqilhom aktar diskussjoni, filwaqt li jħalli miftuħa l-kwistjoni dwar jekk għandhiex issir xi emenda fir-regoli jew fil-prattiki eżistenti. Ir-Rapport għandu jservi ta' bażi għall-Kummissjoni biex tevalwa, fi stadju aktar tard, jekk ikunx xieraq li jittieħdu aktar inizjattivi ta' politika. 3. SISTEMA TA' LIMITI TA’ ġURISDIZZJONI U MEKKANIżMI KORRETTIVI 8. Id-diviżjoni tal-kompetenza bejn il-Kummissjoni u l-NCAs hija bbażata fuq l-applikazzjoni tal-limiti tal-bejgħ stipulati fl-Artikolu 1[5] u tinkludi tliet mekkaniżmi korrettivi. L-ewwel mekkaniżmu korrettiv huwa dak li jissejjaħ "ir-regola ta' żewġ terzi". L-għan ta' din ir-regola huwa li jeskludi mill-ġurisdizzjoni tal-Kummissjoni ċerti każijiet li fihom tidher rabta ċara ma' Stat Membru uniku[6] 9. It-tieni mekkaniżmu korrettiv huwa s-sistema ta' riferiment ta' qabel in-notifika li ġie introdott fl-2004. Permezz ta' dan il-mekkaniżmu, l-Istati Membri, taħt l-Artikolu 4(4), jew il-Kummissjoni, taħt l-Artikolu 4(5), jistgħu jallokaw il-ġurisdizzjoni mill-ġdid jekk ikunu ġew sodisfati ċerti kundizzjonijiet[7] L-inizjattiva taqa' f'idejn il-partijiet qabel ma ssir in-notifika. Madanakollu, ir-riferiment huwa soġġett għal approvazzjoni mill-Istati Membri u mill-Kummissjoni taħt l-Artikolu 4(4) u mill-Istati Membri taħt l-Artikolu 4(5). 10. It-tielet mekkaniżmu korrettiv huwa s-sistema ta' riferiment ta' wara n-notifika, fejn Stat Membru jew iżjed minn wieħed, jista' jagħmel talba biex l-Kummissjoni tevalwa l-għaqdiet li, taħt ċerti kundizzjonijiet (Artikolu 22), jaqgħu taħt il-limiti tar-Regolament tal-KE dwar l-Għaqdiet [8]. Għall-kuntrarju ta' dan, Stat Membru jista', f'każijiet li ġew notifikati taħt ir-Regolament tal-KE dwar l-Għaqdiet, jagħmel talba biex il-kompetenza tgħaddi għand l-NCA taħt ċerti kundizzjonijiet (Artikolu 9)[9] 4. LIMITI TA' ġURISDIZZJONI 11. Jidher li l-kriterji dwar il-limiti fl-Artikolu 1(2) u 1(3), ikkunsidrati flimkien mal-mekkanizmi korrettivi disponibbli, jaħdmu b'mod sodisfaċenti fl-allokazzjoni tal-ġurisdizzjoni. 12. Madankollu, l-analiżi tal-Kummissjoni tal-każijiet li ġew rapportati mill-NCAs tindika li għad hemm numru sinifikanti ta' tranżazzjonijiet li jridu jiġu notifikati f'aktar minn Stat Membru wieħed. F'dan ir-rigward, id-dejta disponibbli għall-2007 tindika li kien hemm minn tal-inqas 100 tranżazzjoni li kellhom jiġu notifikati fi tliet Stati Membri jew aktar[10] Dawn il-konċentrazzjonijiet f'daqqa kienu jeħtieġu aktar minn 360 investigazzjoni paralleli min-naħa tan-NCAs 13. Il-maġġoranza kbira tal-każijiet li jridu jiġu ppreżentati fi tliet Stati Membri jew aktar jinvolvu swieq li huma usa’ minn dak nazzjonali jew huma relatati ma' diversi swieq nazzjonali li huma idjaq. Bħala konsegwenza, jeżistu għadd ta' tranżazzjonijiet li jġibu magħhom effetti transkonfinali sinifikanti u milli jidher dawn għandhom jinżammu 'l barra mill-ambitu tar-Regolament tal-UE dwar l-Għaqdiet. Fuq dan l-isfond, wieħed jista’ jikkonkludi li hemm skop ulterjuri għal stħarriġ permezz ta’ "one-stop-shop". 14. Id-dejta disponibbli turi li madwar 6% tal-każijiet li ġew notifikati f'minn tal-inqas tliet Stati Membri wasslu għal tħassib marbut mal-kompetizzjoni. Din hija indikazzjoni li numru ta' konċentrazzjonijiet addizzjonali jistgħu jkunu kkunsidrati bħala konċentrazzjonjiet kandidati għal reviżjoni min-naħa tal-Kummissjoni ukoll meta jiġi kkunsidrat l-prinċipju ta' "aktar awtorità xierqa". Fil-fatt, il-konsegwenzi negattivi tal-proċedimenti paralleli u l-potenzjal għal eżitu kontradittorju huma partikolarment importanti għal dawk il-każijiet li jqajmu kwistjonijiet ta' kompetizzjoni sostantivi. 15. B'ħarsa li tmur lil hinn mill-applikazzjoni tal-limiti ta' ġurisdizzjoni eżistenti u l-mekkaniżmi korrettivi tagħhom, u sabiex jinkiseb bis-sħih l-għan li jinħoloq ambjent b'kundizzjonijiet ugwali fis-Suq Komuni, konsultazzjoni pubblika tat indikazzjoni li għandhom jitqiesu sforzi biex ikun hemm aktar konvergenza ta' diversi regoli nazzjonali li jirregolaw il-kontroll tal-għaqdiet u r-relazzjoni tagħhom mar-regoli tal-Komunità biex itaffu l-problemi li jistgħu jinqalgħu fil-kuntest tal-preżentazzjoni ta' aktar minn każ wieħed. 5. IR-REGOLA TAT-TLIET TERZI 16. Kien hemm minn tal-inqas 126 każ li kienu jaqgħu taħt ir-regola taż-żewġ terzi matul il-perjodu ta' referenza[11]. Għalhekk, kienu ftit dawk il-każijiet li ssodisfaw dan il-limitu meta mqabbla mal-ammont tal-każijiet totali fil-livell tal-Istati Membri[12] Barra minn hekk, il-limitu ġie applikat prinċipalment fir-rigward ta' konċentrazzjonijiet fi ħdan Stati Membri kbar. Ir-regola taż-żewġ terzi rnexxielha, fil-biċċa l-kbira tal-każijiet, tagħmel distinzjoni xierqa bejn il-konċentrazzjonjiet li fit-termini tal-effetti transkonfinali tagħhom huma rilevanti għall-Komunità u dawk li mhumiex. Madankollu, jeżisti għadd żgħir ta' każijiet b’effetti transkonfinali potenzjali fil-Komunità u li minkejja dan jaqgħu taħt il-kompetenza tan-NCAs bħala riżultat ta' din ir-regola. Mill-aspett sostantiv, kunsiderazzjonijet ta' interess pubbliku minbarra l-politika dwar kompetizzjoni ġew applikati f'numru ta' każijiet li jaqgħu taħt dan il-limitu biex jiġu awtorizzati għaqdiet li setgħu qanqlu tħassib ta' kompetizzjoni. B'mod aktar ġenerali, huwa mixtieq li, mingħajr kunsiderazzjoni għal liema awtorità tirrevedi l-aġenzija, il-kontroll tal-għaqdiet fl-UE jiżgura l-protezzjoni tal-kompetizzjoni mingħajr distorsjoni. Fuq dan l-isfond, il-forma preżenti tar-regola taż-żewġ terzi jistħoqqilha aktar kunsiderazzjoni. 6. MEKKANIżMI TA' RIFERIMENT TA' QABEL IN-NOTIFIKA 17. L-esperjenza proprja tal-Kummissjoni kif ukoll il-kummenti li waslu mill-partijiet interessati u l-NCAs jappoġġjaw b'mod ċar il-fehma li l-mekkaniżmi ta' riferiment ta' qabel in-notifika li ġew introdotti fl-2004 saħħew b'mod konsiderevoli l-effiċjenza u l-flessibbilità ġurisdizzjonali tal-kontroll tal-għaqdiet fl-UE. Huma tejbu b'mod sostanzjali l-allokazzjoni tal-każijiet bejn il-Kummissjoni u l-Istati Membri fid-dawl tal-prinċipju ta' "one-stop-shop" u dak ta' "aktar awtorità xierqa". 18. Fil-fatt, l-informazzjoni disponibbli tappoġġja biċ-ċar il-fehma li, permezz ta' dawn il-mekkaniżmi, l-awtorità xierqa tista' tittratta l-każijiet filwaqt li tevita proċeduri paralleli bla bżonn u sforzi ta' infurzar inkonsistenti. Fil-fatt, huwa stmat li, permezz ta' dawn il-mekkaniżmi, kien hemm tnaqqis fin-numru ta' proċedimenti għal madwar 150 proċediment minn kważi elf proċediment parallel potenzjali matul il-perjodu bejn l-2004 u l-2008. Barra minn hekk, permezz ta' dawn il-mekkaniżmi, setgħu jkunu allokati mill-ġdid 40 każ mill-Kummissjoni lill-Istati Membri matul l-istess perjodu. Ir-riferimenti ġew rifjutati biss f'erba' każijiet taħt l-Artikolu 4(5) u f'każ uniku taħt l-Artikolu 4(4). 19. Madanakollu, jeżistu xi problemi li sar enfasi fuqhom, b'mod partikolari fir-rigward ta' proċedura. Il-partijiet interessati esprimew it-tħassib tagħhom notevolment fir-rigward l-iskadenzi ġenerali u l-inkonvenjenza tal-proċess ta' riferiment. Dawn il-fatturi ġew identifikati bħala l-kawża prinċipali għad-deċiżjonijiet tal-partijiet li ma jitolbux riferiment f'numru kbir ta' każijiet. 20. F'dan ir-rigward, meta wieħed jikkunsidra d-dejta disponibbli fir-rigward tan-numru tal-każijiet li ġew ippreżentati aktar minn darba u b'kunsiderazzjoni għall-kummenti mill-partijiet interessati, jidher li hemm skop ulterjuri għall-użu tal-mekkaniżmu ta' riferiment taħt l-Artikolu 4(5) f'aktar każijiet u għalhekk biex ikun hemm aktar użu tal-"one-stop-shop"[13] Għall-kuntrarju ta' dan, jista' jkun hemm lok għal aktar riferimenti lill-Istati Membri skont l-Artikolu 4(4) 7. MEKKANIżMI TA' RIFERIMENT TA' WARA N-NOTIFIKA 21. Il-mekkaniżmi ta' wara n-notifika previsti fl-Artikoli 9 u 22 tar-Regolament tal-KE dwar l-Għaqdiet taw prova li għadhom strumenti korrettivi utili saħansitra wara l-introduzzjoni tal-mekkaniżmi ta' riferiment. Din tirrappreżenta l-funzjoni differenti tal-mekkaniżmi ta' wara n-notifika, li tippermetti allokazzjoni mill-ġdid flessibbli tal-każijiet fuq iniżjattiva tal-Istati Membri jew tal-Kummissjoni meta din tkun xierqa. Madanakollu, it-tħassib tal-komunità tan-negozju dwar iż-żmien u l-inkonvenjenza tal-proċeduri ta' riferiment deskritti hawn fuq, jestendi wkoll għal dawn il-mekkaniżmi. 8. KONKLUżJONI 22. Dan ir-rapport jagħti kont lill-Kunsill dwar l-operazzjoni tal-limiti tan-notifiki taħt l-Artikolu 1 tar-Regolament tal-KE dwar l-Għaqdiet biex bihom jiġu allokati każijiet dwar għaqdiet bejn il-livell tal-Komunità u dak nazzjonali u l-mekkaniżmi ta' riferiment previsti fl-Artikoli 4, 9 u 22 tiegħu. Il-konklużjonijiet ta' dan ir-rapport huma limitati biex is-sitwazzjoni sal-lum tiġi kkunsidrata mingħajr ma tkun proposta l-edba miżura. Bħala segwitu għal dan ir-rapport u fid-dawl b'mod partikolari tar-reazzjonijiet tal-Kunsill, il-Kummissjoni tista', skont l-Artikoli 1(5) u 4(6) tar-Regolament tal-KE dwar l-Għaqdiet, tippreżenta proposti għar-reviżjoni tal-limiti tan-notifiki jew il-mekkaniżmi ta' riferiment. 23. Il-Kummissjoni tikkonkludi li b'mod ġenerali, il-limiti ta' ġurisdizzjoni u s-sett ta' mekkaniżmi korrettivi previsti fir-Regolament tal-KE dwar l-Għaqdiet ipprovdew qafas legali xieraq biex jiġu allokati l-każijiet bejn il-livell Komunitarju u dak tal-Istati Membri. Fil-biċċa l-kbira tal-każijiet, dan il-qafas wera li huwa effettiv biex jagħmel distinzjoni bejn il-każijiet li huma rilevanti għall-Komunità u dawk li għandhom fuq kollox xi rabta nazzjonali, hekk kif qegħdin jiġu segwiti l-għanijiet tal-"one-stop-shop" u tal-prinċipju tal-"aktar awtorità xierqa". Minkejja dan is-suċċess, hemm lok għal titjib ulterjuri fis-sistema attwali li biha qegħdin jiġu allokati l-każijiet f'diversi aspetti, kif stipulat f'dan ir-Rapport. 24. Il-Kummissjoni tistieden lill-Kunsill biex jieħu nota tal-informazzjoni li tinsab f'dan ir-rapport. Il-Kummissjoni tissottometti wkoll dan ir-rapport għall-informazzjoni lill-Parlament Ewropew u lill-Kumitat Ekonomiku u Soċjali. [1] Ir-Regolament tal-Kunsill (KEE) Nru 139/2004 tal-20 ta' Jannar 2004 dwar il-kontroll ta' konċentrazzjonijiet bejn impriżi, Ġurnal Uffiċjali L 24, tad-29.01.2004, p. 1-22. [2] COM(2001) 745/6 – 11.12.2001. [3] Il-Premessa 16 tar-Regolament tal-KE dwar l-Għaqdiet. Strumenti oħra li għandhom jissemmew ukoll huma: l-Avviż tal-Kummissjoni dwar ir-Riferiment tal-Każijiet fir-rigward tal-konċentrazzjonijiet (l-Avviż tal-Kummissjoni dwar ir-Riferiment tal-Każijiet fir-rigward tal-konċentrazzjonijiet, Ġurnal Uffiċjali C 56, 05.03.2005, p 2-23), li jistipula l-prinċipji gwida għas-sistema ta' riferiment. Fl-10 ta' Lulju 2007, il-Kummissjoni adottat ir-Regolament tal-Kunsill (KE) Nru 139/2004 dwar il-kontroll ta' konċentrazzjonijiet bejn impriżi (il-verżjonijiet rettifikati tal-Avviż tal-Kummissjoni Konsolidat dwar il-Ġurisdizzjoni, bil-Franċiż u bil-Ġermaniż, u l-verżjonijiet tal-Avviż fil-bqija tal-lingwi ġew adottati mill-Kummissjoni fis-17 ta' Marzu 2008). L-Avviż Konsolidat dwar il-Ġurisdizzjoni jissostitwixxi l-aħħar erba' Avviżi preċedenti, li lkoll ġew adottati mill-Kummissjoni fl-1998 taħt Ir-Regolament tal-KE dwar l-Għaqdiet preċedenti. L-Avviż Konsolidat dwar il-Ġurisdizzjoni jkopri l-kwistjonijiet kollha fir-rigward tal-ġurisdizzjoni li huma rilevanti għall-istabbiliment tal-kompetenza tal-Kummissjoni taħt ir-Regolamnt tal-KE dwar l-Għaqdiet, inklużi, b'mod partikolari, il-kunċett ta' konċentrazzjoni, il-kunċett ta' kontroll, il-kunċett ta' impriżi konġunti full-function u l-kalkolu tal-bejgħ. [4] L-Avviż tal-Kummissjoni dwar ir-Riferiment tal-Każijiet fir-rigward tal-konċentrazzjonijiet, Ġurnal Uffiċjali C 56, 05.03.2005, p. 2-23, paragrafu 8. [5] L-Artikolu 1(2) tar-Regolament tal-KE dwar l-Għaqdiet jistipula li: "Konċentrazzjoni jkollha dimensjoni Komunitarja meta: (a) tal-bejgħ dinji totali tal-impriżi kollha konċernati huwa ta' aktar minn EUR 5 000 miljun, u (b) il-valur tal-bejgħ totali mill-Komunità kollha ta' mill-anqas tnejn mill-impriżi konċernati huwa ta' aktar minn EUR 250 miljun kull waħda, sakemm kull waħda mill-impriżi konċernati ma tilħaqx aktar minn żewġ terzi mill-valur tal-bejgħ totali tagħha mill-Komunità fl-istess Stat Membru.” L-Artikolu 1(3) jistipula li, "Konċentrazzjoni li ma tilħaqx il-livelli stabbiliti fil-paragrafu 2 għandha dimensjoni Komunitarja meta: (a) il-valur tal-bejgħ dinji totali tal-impriżi kollha konċernati huwa ta' aktar minn EUR 2 500 miljun; (b) il-valur tal-bejgħ totali tal-impriżi kollha konċernati huwa ta' aktar minn EUR 100 miljun f'kull wieħed minn tal-anqas tlett Stati Membri; (c) f'kull wieħed minn tal-anqas tlett Stati Membri inklużi għall-fini ta' punt (b) il-bejgħ totali ta' mill-anqas tnejn mill-impriżi kkonċernati huwa ta' aktar minn EUR 25 miljun; u (d) il-valur tal-bejgħ totali fil-Komunità kollha ta' kull waħda minn tal-anqas tnejn mill-impriżi konċernati huwa ta' aktar minn EUR 100 miljun; sakemm kull waħda mill-impriżi konċernati ma tilħaqx aktar minn żewġ terzi tal-valur tal-bejgħ totali tagħha mill-Komunità fl-istess Stat Membru.” [6] Il-limitu jinftiehem b'tali mod li anke jekk il-limiti ġenerali taħt l-Artikoli 1(2) u 1(3) jintlaħqu, in-notifika taħt ir-Regolament tal-KE dwar l-Għaqdiet mhijiex meħtieġa jekk kull parti kkonċernata tagħmel aktar minn żewġ terzi tal-valur tal-bejgħ kollu tagħha fl-UE kollha fi Stat Membru uniku, ara n-nota ta’ qiegħ il-paġna hawn fuq. [7] Taħt l-Artikolu 4(4), sakemm l-Istat Membru kkonċernat ma jaqbilx, il-Kummissjoni, meta tqis li l-konċentrazzjoni tista' taffetwa b'mod sinifikanti l-kompetizzjoni f'suq li jinsab fi Stat Membru li jkollu l-karetteristiċi kollha ta' suq distint, tista' tiddeċiedi li tirreferi l-każ kollu, jew parti minnu, lill-awtoritajiet kompetenti ta' dak l-Istat Membru biex tiġi applikata l-liġi nazzjonali dwar il-kompetizzjoni ta' dak l-Istat. Taħt l-Artikolu 4(5) il-konċentrazzjonijiet li ma għandhomx dimensjoni Komunitarja u li jistgħu jkunu mistħarrġa taħt il-liġijiet nazzjonali dwar il-kompetizzjoni ta' minn tal-inqas tliet Stati Membri jistgħu jgħaddu taħt il-ġusrisdizjoni tal-Kummissjoni sakemm xi Stat Membru li jkun kompetenti biex jeżamina l-konċentrazzjoni taħt il-liġijiet nazzjonali dwar kompetizzjoni tiegħu, ma jaqbilx ma' dan. [8] Biex ikun hekk il-possibbiltà ta’ riferiment lill-Kummissjoni taħt l-Artikolu 22 il-konċentrazzjoni: (i) trid taffettwa l-kummerċ bejn l-Istati Membri; u (ii) trid tkun ta' theddida sinifikanti għall-kompetizzjoni fi ħdan it-territorju tal-Istat(i) Membru(i) li qiegħed jagħmel/qegħdin jagħmlu t-talba. [9] Taħt l-Artikolu 9, Stat Membru jista' jagħmel talba biex każ jgħaddi taħt il-ġurisdizzjoni tiegħu f'waħda minn dawn iċ-ċirkustanzi: (i) il-konċentrazzjoni trid tkun "thedded li tolqot b'mod sinifikanti l-kompetizzjoni f'suq" u s-suq ikkonċernat għandu jinsab fl-Istat Membru li qiegħed jagħmel it-talba u jkollu l-karetteristiċi kollha ta' suq distint, jew (ii) il-konċentrazzjoni trid taffettwa l-kompetizzjoni f'suq u s-suq ikkonċernat għandu jinsab fl-Istat Membru li qiegħed jagħmel it-talba u jkollu l-karetteristiċi kollha ta' suq distint u ma jikkonstitwixxix parti sostanzjali mis-suq komuni. [10] Fl-2007, minn tal-inqas 240 każ setgħu ġew mistħarrġa f'żewġ Stati Membri jew aktar. [11] Perjodu ta' referenza bejn l-2001 u l-2008. [12] Għall-istess perjodu ta' referenza, aktar minn 26,000 każ ġew rapportati fil-livell tal-Istati Membri [13] Barra minn hekk, ta' min jiftakar li l-poteri ta' rifjut tal-Istati Membri taħt l-Artikolu 4(5) ftit li xejn intużaw: Għalhekk, ħafna mill-partijiet interessati jikkunsidraw, b'kunsiderazzjoni għall-esperjenza li kisbu matul dawn l-aħħar snin, li wieħed għandu jeżamina mill-ġdid il-possibilitajiet li tibda tintuża sistema ta' notifika awtomatika taħt ir-Regolament tal-KE dwar l-Għaqdiet meta l-kriterju tat-tliet Stati Membri jtintlaħaq (jew soluzzjonjiet intermedjarji oħra) hekk kif kien ġie propost fil-bidu fil-proċess li jwassal għas-sistema attwali. Dan, fil-fehma tagħhom, se jżid it-trasparenza filwaqt li jbaxxi l-ispiża u jnaqqas iż-żmien għar-reviżjoni.